Jena

Jena je němske bjezwokrjesne wulkoměsto w Durinskej z wjace hač sto tysac wobydlerjemi. Uniwersitne město leži při hornjej Solawje a je po Jarobrodźe druhe najwjetše město Durinskeje kaž tež jedyn z třoch wyšich centrow swobodneho stata. Měšćanosta je Thomas Nitzsche (FDP).

Jenaska Friedricha Schillerowa uniwersita bu 1558 załožena a je z wjace hač 20.000 studentami najwjetša wysoka šula Durinskeje.

Jena započa so wot twara Solawskeje železnicy 1874 na industrijne město wuwić. Město je centrum němskeje optiskeje a drobnomechaniskeje industrije kołowokoło předewzaća Carl Zeiss. Kombinat Carl Zeiss z něhdźe 60.000 sobudźěłaćerjemi bě swój čas tež najwjetši kombinat NDR. Po němskim znowazjednoćenju 1990 přeměni so Jena wot industrijneho na kubłanski a wědomostny centrum. Mnohe slědźenske labory a instituty maja tu swoje sydło.

Dwaj z najzažnišich němskich wysokodomow stej so w měsće natwariłoj, Zeissowy twar 15 a 36. 144,5 metrow (z antenu 159,60 m) wysoki běrowowy wysokidom Jentower bě při swojim wotewrjenju 1972 najwyši wysokodom Němskeje.

Załožićelski zwjazk za němsku wědomosć spožči Jenje 2008 titul „město wědomosće“. Město Jena wabi za so tež z mjenom „Jena.
Lichtstadt“. 2016 spožči so Jenje čestny titul „reformaciske město Europy“ přez zhromadźenstwo ewangelskich cyrkwjow w Europje.

 Partnerske města 
 Lugoj ( Rumunska)
 Erlangen (Bayerska/ Němska)
 San Marcos ( Nikaragua)
 Aubervilliers ( Francoska)

 Wobrazarnja 

 Žórła 

 Wotkaz 

Kategorija:Město w Durinskej
Kategorija:Sydlišćo při Solawje
Kategorija:Uniwersitne město